טכנולוגית התיוג האוטומטי של פייסבוק גוררת כתב תלונה נוסף. האם החברה מנסה לבנות מאגר ביומטרי של פרצופי משתמשים?
חברת פייסבוק החלה להפעיל באופן אוטומטי את טכנולוגיית זיהוי הפנים לחלק ממשתמשיה, והתגובה הכועסת לא איחרה לבוא. הטכנולוגיה מאפשרת לנו לתייג בצורה מהירה וקלה את חברינו בשלל אלבומי התמונות שאנו מעלים לרשת החברתית. אמנם יש באפשרותנו להסיר את התיוג האוטומטי, אך עדיין מדובר בחדירה לפרטיות המשתמשים.
מרכז המידע עבור פרטיות באלקטרוניקה (EPIC) בשיתוף עם עוד מספר ארגונים האחראים על שמירת הפרטיות הגישו תלונה נגד התוספת החדשה של פייסבוק לועדת הסחר הפדרלית של ארצות הברית (FTC), וביקשו לחקור כיצד מתבצע תהליך זיהוי הפנים המאפשר תיוג אוטומטי בעקבות חשד להטעייה וחוסר הגינות כלפי קהל הגולשים. בנוסף, המרכז ביקש שעד תום תהליכי הבירור והחקירה פייסבוק לא תאפשר שימוש בטכנולוגיה הזו.
כתב התלונה שהוגש, מוסיף וטוען כי הטכנולוגיה זמינה לכולם, החל ממפתחי אפליקציות, ממשלות ועד אנשים פשוטים שיכולים לגשת למידע דרך ה-API של פייסבוק. עוד נכתב כי המשתמשים שאכן בחרו להפעיל את אופציית התיוג האוטומטי לא מעלים על דעתם שהחברה יכולה להשתמש בתמונות שלהם לבניית מאגר ביומטרי, ועלולה להשתמש בו להרחבת טכנולוגיית הזיהוי לתיוג תמונות כשלגולשים כבר לא תהיה אפשרות שליטה על כך, ופניהם יהיו חלק מהמאגר. פייסבוק מכחישה, וטוענת שהמידע לא זמין או נגיש דרך ה-API.
מרכז EPIC כותב בבלוג הרשמי שלטענתו השירות החדש המוצע על ידי פייסבוק הינו מטעה ואינו הוגן כלפי המשתמשים. הוא מוסיף שעל החברה לבסס תקן פרטיות חזק יותר, ולהפוך את תהליך התיוג האוטומטי לבלתי פעיל אלא אם כן המשתמש בחר להפעיל אותו ידנית, ובעצם ליישם את מודל opt-in בניגוד למודל שמונחל כעת, opt-out.
תיוג התמונות האוטומטי אינו חדש, אך ההפעלה שלו לכלל המשתמשים היא כן. לטענת פייסבוק, טכנולוגיית התיוג המופיעה באתרה לא יכולה לזהות את מאות מליוני המשתמשים על ידי ניתוח הפנים שלהם. החברה מסבירה שהטכנולוגיה שלהם עובדת כך שהיא בודקת מיהם עשרים החברים שאיתם המשתמש מתקשר הכי הרבה באתר, ו”מנחשת” אם אחד מהם נמצא בתמונה מסויימת. כך שנדרשת תוכנה הרבה פחות מתוחכמת ממה שטוענים שיש לה. זה נשמע אומנם דיי מופרך, אך זאת בכל מקרה טענתה של הרשת החברתית.
עוד מוסיפה החברה כי במרכז המידע שלה מופיעה הדרכה כיצד למחוק את “נתוני השוואת התמונה”. כלומר, את פרופיל הפנים שבעזרתו התיוג האוטומטי מזהה תמונות שבהן אנו מופיעים. לפי ההסבר המופיע עלינו לגשת לדף “הגדרות פרטיות”, ללחוץ על “התאמה אישית” ולסמן את “Delete Photo Comparison Data”. הבעיה הדיי חמורה שמתעוררת היא שהכפתור אינו קיים בין אם אפשרנו את השירות או לא, ולכן אין ביכולתנו למחוק את פרופיל הפנים שלנו. אנו מקווים כי פייסבוק תפתור לפחות את בעיית ה”כפתור הנעלם” בקרוב, ותתן למשתמשים קצת יותר שליטה על פרטיותם.
4 Comments on "בעין הסערה: תיוג התמונות של פייסבוק"
ליאור, זו אופציה שצריכה להיות פתוחה למי שמעוניין בה, לא בכפייה על כולם ובטח שלא איסוף נתונים גם על משתמשים שסימנו שהם לא מעוניינים, ובטח שלא כשפייסבוק לא מספקים למשתמשים שלהם שום מידע על האופן שבו נאסף ומאוחסן המידע עליהם ועל אופן השימוש במידע הזה מעבר לשירות שמוענק למי שמעוניין.
ואני יגיד לכם עוד משהו, אין לי בעיה שפייסבוק ידע עליי דברים. כי מה כבר הוא יעשה עם המידע?
ימכור לחברות פרסום? שימכור, העיקר זה לא גוגל שברוב טמטום פרסמו פעם מסמך חשוב שלי.